የኮሙኒኬሽን መዋቅር የማህበራዊ ሚዲያን አሉታዊ ጫና ለመቋቋም በሚያስችል መልኩ መስራት እንደሚገባዉ ተጠቆመ
የኮሙኒኬሽን መዋቅር የማህበራዊ ሚዲያን አሉታዊ ጫና ለመቋቋምና ግጭቶችን በዘላቂነት ለመፍታት የሚያስችል ወጥነት ያለው የአሰራርና የመረጃ አቅርቦት ስርኣት ዘርግቶ መንቀሳቀስ እንደሚገባው ተጠቆመ፡፡የደቡብ ክልል መንግስት ኮሙኒኬሽን ጉዳዮች ጽ/ቤት  እንደገለፀዉ በሀዋሳ እየተካሄደ ባለው ሀገር አቀፍ የሚዲያና ኮሙኒኬሽን የጋራ ፎረም ላይ  በየደረጃው ያለ የሀገራችን የኮሙኒኬሽን መዋቅር ከሀገራዊ አጀንዳ ቀረጻ ጀምሮ ፈጣን፣ትክክለኛና ወቅታዊ መረጃዎችን በማቅረብ የማህበራዊ ሚዲያው በህብረተሰቡ ዘንድ እየፈጠረ ያለውን ውዥንብርና አሉታዊ ጫና ለመቋቋም የሚያስችል አሰራር ዘርግቶ ሊንቀሳቀስ እንደሚገባ ተጠቁሟል፡፡
የማህበራዊ ሚዲያ ለአጠቃቀምና ለበርካታ አገልግሎቶች አመቺ የመሆኑን ያህል ለአሉታዊ ገጽታዎች መበራከት ከፍተኛ ሚና ያለው በመሆኑ በትኩረት ሊሰራበት የሚገባው ጉዳይ ነው፡፡ከዚህ መነሻም ዘርፉን ሁነኛ የኮሙኒኬሽን መሳሪያና ዋነኛ የመገናኛ ዘዴ አድርጎ ለመጠቀም የሚያስችል ወጥነት ያለው አሰራር መዘርጋት ብቻ ሳይሆን ለግጭቶች መንስኤ የመሆን እድሉን ማጥበብና በዘላቂነት መፍታት እንደሚገባ የፎረሙ ተሳታፊዎች አስረድተዋል፡፡ 
የማህበራዊ ሚዲያው በብዙ መልኩ አወንታዊ ሚና ቢኖረውም ጠባብነት፣ ትምክህትና አክራሪነትን በማስፋፋት፣ምንጫቸው የማይታወቁ መረጃዎችን በማሰራጨት፣ የባዕድ ባህል ወረራን በማስፋፋት፣ አሉታዊ ጎናቸው የሚያመዝን መልዕክቶችን በማስተላለፍ፣ ዴሞክራሲያዊና ሰብአዊ መብቶችን በመጋፋት፣ በህዝቦች መካከል ጥላቻና መቃቃርን በማስፋፋት እና ህዝብና መንግስትን በመለያየት የሚፈጥረው አሉታዊ ተጽዕኖ መላ ሊበጅለት እንደሚገባ ተጠቁሟል፡፡ ጉዳዩ በሀገርም ሆነ በህዝቡ ላይ ጥፋት የማድረስ ሃይሉ ከፍተኛ በመሆኑም ጊዜ ሊሰጠው እንደማይገባ በውይይቱ ወቅት ተመነስቷል፡፡ 
በተለይም በጋራ ሀገራዊ መልዕክትና አጀንዳ ላይ ትኩረት በማድረግ በአስተሳሰብ ቀረጻና በቀውስ አያያዝ እንዲሁም በጠንካራ የመረጃ ፍሰት ላይ የሚዲያና ኮሚኒኬሽን መዋቅሩ በተደራጀ መንገድ መስራት እንደሚገባው ተሳታፊዎቹ ገልፀዋል፡፡ በዚህ መንገድም ዘርፉ የተጣለበትን ልማታዊና ዴሞክራሲያዊ ስርዓት የማስፈንና ፍትሃዊ ተጠቃሚነትን የማረጋገጥና የጋራ አገራዊ አመለካከት የማስረጽ ተልዕኮን መወጣት ይገባዋል ሲሉ የውይይቱ ተሳታፊዎች ገልጸዋል፡፡ 
በተነሱት ሀሳቦች ላይ አስተያየት የሰጡት የኤፌዴሪ የመንግስት ኮሚኒኬሽን ጉዳዮች ጽ/ቤት ሃላፊ ሚኒስትር ዶ/ር ነገሪ ሌንጮ እንዳሉት ዘርፉ ለጋራ ሀገራዊ ዓላማ ተገዥ ሆኖ የሚዲያና ኮሚኒኬሽን ተልዕኮዎችን በአግባቡ የማወቅና የመተግበር ኃላፊነት አለበት፡፡ግጭቶችን በመሰረታዊነት ለማስወገድም ችግሮችን በያሉበት ነባራዊ ሁኔታ እውነታን መሰረት አድርጎ ለመፍታት ጥረት ማድረግ ይኖርበታል ሲሉም ዶ/ር ነገሪ አሳስበዋል፡፡ ለዚህ ስኬትም የህዝቦች የቆዩ የግንኙነት አግባቦችና የጋራ ዕሴቶች መጎልበት እንደሚገባቸው አስረድተዋል፡፡ 
አቅጣጫ የሳተ ኮሚኒኬሽን የቀውስ ምንጭ እንዳይሆን ጥንቃቄ የማድረግና በዕቅድ የሚመራ የቀውስ ወቅት ኮሚኒኬሽንን የማጠናከር ተግባራትም ትኩረትን የሚሹ ጉዳዮች መሆናቸውን ሚኒስትሩ ተናግረዋል፡፡ 
የመንግስት ኮሙኒኬሽን ጉዳዮች ሚኒስትር ዴኤታ ወ/ሮ ፍሬህይወት አያሌው በበኩላቸው ተመጋጋቢና ፍሰታቸውን የጠበቁ እንዲሁም የሚናበቡ መረጃዎችን በማሰራጨትና የቀውስ ጊዜ አደረጃጀት በመፍጠር ማህበራዊ ሚዲያን ጫናም ሆነ ግጭቶችን ማስወገድ እንደሚገባ ተናግረዋል፡፡ ለዚህ ደግሞ ወሳኙ ጉዳይ የዘርፉ ባለሙያ የአስተሳሰብ አንድነትን መፍጠር እና ብዥታ፣ የጎራ መቀላቀልና ስሜታዊነትን ማስወገድ እንደሚገባው ሚኒስትር ደኤታዋ ገልፀዋል፡፡ ለአዎንታዊና አሉታዊ ጉዳዮች ተመጣጣኝ የሆነ ሽፋን መስጠት እንደሚገባውም ተወስቷል፡፡ 